CELEX ID: 32010R0600
Publication Date: 2010-07-08

Document:
KOMISIJOS REGLAMENTAS (ES) Nr. 600/2010
2010 m. liepos 8 d.
kuriuo dėl susijusių rūšių arba kitų produktų, kuriems taikoma ta pati DLK, pavyzdžių įrašymo ir pakeitimo iš dalies keičiamas Europos Parlamento ir Tarybos reglamento (EB) Nr. 396/2005 I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 4 straipsnį,
kadangi:
(1)
Kelios valstybės narės pateikė prašymus nedaug pakeisti ir papildyti Reglamento (EB) Nr. 396/2005 I priedo stulpelį „Susijusių rūšių arba kitų produktų, kuriems taikoma ta pati DLK, pavyzdžiai“.
(2)
Šie pakeitimai ir papildymai reikalingi tam, kad į Reglamento (EB) Nr. 396/2005 I priedą būtų įtraukti nauji vaisiai, daržovės ir grūdai, atsiradę valstybių narių rinkoje.
(3)
Tikslinga įrašyti šiuos vaisius, daržoves, grūdus ir gyvūninius produktus: mineolas, dygiąsias slyvas, šiaurines katuoges, nektarines gervuoges, dumplūnes, puscitrines, mangostanines garcinijas, drakonvaisius (raudonvaisių kertuočių vaisius), valgomąsias viksvuoles, kivių uogas, vaistinių gelsvių šaknis, skudučių šaknis, gencijonų šaknis, stambiavaises basovijas, ožerškius, kininius kopūstus (choi sum), portugalinius lapinius kopūstus, portugalinius gūžinius kopūstus, žirnių ir ridikų lapus, burnotinių šeimos špinatus ir sėklas, druskes, moliūginių, išskyrus moliūgų, sėklas, bolivines balandas, šeivamedžio žiedus, ginkmedžio lapus, valgomąsias gėles, mėtas ir medžiojamuosius paukščius ir žvėris. Šilauogių kategorijai priskiriamos bruknės turi būti priskirtos spanguolių kategorijai. Lotyniškas vynuogių pavadinimas pakeičiamas pagal tarptautinę nomenklatūrą.
(4)
Todėl Reglamentą (EB) Nr. 396/2005 reikėtų atitinkamai iš dalies pakeisti.
(5)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 I priedas pakeičiamas šio reglamento priedo tekstu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. liepos 8 d.

EuroVoc Classification:
Level 1: 100158
100149
100157
100156
Level 2: 100257
100261
100254
100215
100249
100250
Level 3: 2723
1277
2479
3641
2014
2737
2735
1268
All Descriptors: 1277
1590
2357
2723
2735
2737
3646
3885
6569